Denne artikkelen er over en måned gammel, og kan inneholde utdaterte råd fra myndighetene angående koronasmitten. Hold deg oppdatert i NRKs oversikt, eller gjennom FHIs nettsider.

Et reisefølge på 32 thailendere har nylig kommet til Bodø Lufthavn fra Gardermoen.

De er på vei til Leknes, og skulle i utgangspunktet være to dager i Svolvær før ferden berer videre til Tromsø.

Men det ser dårlig ut for turistene.

I dag har ordføreren i Vestvågøy, hvor Leknes flyplass ligger, jobbet iherdig for å hindre dem i å komme inn.

Han tok opp telefonen og forsøkte å stanse dem alt på Gardermoen.

– Jeg ga beskjed til reiselederen om at de nå får 14 dager karantene, sier ordfører Remi Solberg.

– Vi fortsetter å få gjester vi ikke vil ha.

Men da var de allerede gjennom passkontrollen og på vei nordover.

Ordfører i Vestvågøy, Remi Solberg, ber myndighetene om hjelp til å stoppe turister på Gardermoen. Foto: Ole Marius Rørstad / NRK

– De hadde visstnok fått beskjed om at det er kun reisende fra høyrisikoland som Italia og Kina som ikke får komme inn, sier ordføreren.

Men den thailandske reiselederen sier på sin side til NRK at hun ikke var klar over situasjonen i Norge.

– Vi kom hit sykdomsfri og har ikke vært i noen risikoland. Vi vet ikke hva som skjer videre i Lofoten nå, sier hun til NRK.

Hun sier de ikke fikk noe informasjon i Oslo.

– Vi burde ha fått beskjed, så hadde vi tatt et fly tilbake til Bangkok.

Den største gruppa skal allerede være i Lofoten. Noen er i Bodø, og en annen gruppe fra samme reisefølge er også på vei til Lofoten i et annet fly.

Reiselederen vil holde dem samlet.

Reiselederen for det thailandske følget som er i Nordland i dag. Foto: Monica White Martinsen / NRK

Vil ikke ta samme fly

Det var kaos på flyplassen i Bodø, melder NRKs reporter som var til stede.

Øyvind Sivertsen jobber i Sjøforsvaret og skulle egentlig på samme fly som de fra Thailand, men har valgt å ombooke flyet til Leknes.

– Jeg er litt skeptisk og vil være varsom hvem jeg omgår. Jeg tar et senere fly, sier han.

Øyvind Sivertsen. Foto: Tor Arvid Bordewich Didriksen / NRK

– Det er spesielt at de slapp gjennom på Gardermoen i det hele tatt og har kommet seg helt til Lofoten.

Andre, derimot, reiser som planlagt.

– Dette er ikke veldig greit. Men nå har jeg vært på sykehus i ti dager og vil gjerne hjem, sier Katrin Sørensen.

Hun har allerede sittet på venterommet med dem en stund, og krysser fingrene for at det går greit.

– Jeg tenker selvfølgelig på smitte, men dette er nytt for veldig mange. Sikkert ikke så lett å få alt til å fungere.

Turistene vil oppleve Lofoten – men blir satt rett i karantene når de lander. Nå ber ordfører om hjelp til å ikke slippe dem inn til Norge. Foto: John Inge Johansen / NRK

Ber myndighetene stoppe folk på vei inn i landet

– Det som er viktig er å få ut informasjon om hvordan turistene skal forholde seg til dette. Ingen gjester forventer å bli losjert inn på et hotellrom eller ei rorbu i to uker, sier ordføreren.

Samtidig som de fleste må holde seg inne, vandrer det turister i gatene.

– Det gjør folk urolige.

Solberg vil at nasjonale myndigheter gjør noe for å stoppe turister til å komme inn i landet.

Foreløpig er det kommunelegene som har ansvaret.

– Vi må få hjelp til å stanse turistene. Jeg kan ikke tro at noen ønsker å reise til Norge hvis de er klar over hva som møter dem når de kommer. Det er et stengt samfunn.

Også reiselivsnæringa trenger hjelp.

Reiselivsleder i Destination Lofoten, Elisabeth Dreyer, synes det er rart at turister fortsatt får komme til landet.

– Og hvem er det som har myndighet til å holde turistene inne? Nå kommer de inn den ene delegasjonen etter den andre. Det er merkelig at de ikke stoppes, sier hun.

Elisabeth Dreyer i Destinasjon Lofoten. Foto: Tommy Andreassen

Ukjent antall turister i Norge

Reiselivdirektør Bente Bratland Holm i Innovasjon Norge sier det ikke finnes en oversikt over hvor mange utenlandske turister som til enhver tid befinner seg i Norge.

Turister reiser via fly, tog eller kjører bil inn i landet. De bor på hotell, Airbnb eller andre overnattingssteder.

– Situasjonen er oversiktlig. Dette kom veldig plutselig på hele reiselivsnæringen, sier Holm til NRK.

I følge ordfører Solberg i Vestvågøy, er det over tusen turister kun der.

Avventer retningslinjer fra DSB

– Hvordan har turistene kommet seg så langt?

– Det lurer vi også på, sier fylkesmann i Nordland, Tom Cato Karlsen.

– Akkurat nå er det flere spørsmål enn svar.

Fylkesmannen har nettopp sendt hastebrev til Direktoratet for samfunnssikkerhet og beredskap (DSB) og avventer retningslinjer for hvordan de skal håndtere turistene.

– I mellomtiden må fylkes- og kommuneleger snakke med hverandre, sier Karlsen.

Lovverket kan nå brukes til å fysisk hindre folk som ikke forholder seg til bestemmelsene om karantene.

– Vi skal ikke sende politiet på gjester som kommer til landet. Men i ytterste konsekvens man vi bruke lovens lange arm til å håndheve dette, sier Karlsen.

Fylkesmann i Nordland, Tom Cato Karlsen. Foto: Benjamin Fredriksen / NRK

– Husk at vi skal leve av turismen i fremtiden

Karlsen anbefaler folk å ikke skule på turistene som en smittekilde. Norge er på verdenstoppen i antall smittede per innbygger.

Kun to land har flere koronasmittede per innbygger enn Norge.

– Husk at vi skal leve av turismen i fremtiden også. Møt dem på en hyggelig måte og informer dem om tiltakene som er gjort, oppfordrer fylkesmannen. Nå venter fylkesmannen på retningslinjer fra DSB.

Karantenebestemmelsene Ekspandér faktaboks Torsdag 12. mars kom beskjeden om at alle som har vært utenfor norden etter 27. februar skal i karantene i 14 dager.

Alle som ankommer Norge etter reiser utenfor Norden ilegges karantene (isolering) i 14 dager etter ankomst.

Alle som ankommer Norge etter reiser utenfor Norden ilegges karantene (isolering) ved symptomer som forkjølelse, feber og/eller tungpustethet. Isoleringen varer i minst 7 dager etter symptomfrihet.

Smittevernloven § 4–1 andre ledd gir Helsedirektoratet hjemmel til å sette i verk ulike tiltak når det er nødvendig.

Hjemmekarantene omfatter å ikke gå på jobb eller skole unngå reiser ikke ta offentlig transport unngå andre steder der man lett kommer nær andre unngå nær kontakt med andre

Kilde: Helsedirektoratet

I en tidligere versjon av artikkelen skrev vi at en gruppe tyskere ble fraktet til Mortsund i Vestvågøy. I følge Ottar Statle, daglig leder for Statles Rorbu- og konferansesenter på Leknes, stemmer dette ikke. Han sier til NRK at de ble stoppet på Gardermoen og sendt tilbake til Tyskland. Han støtter at det store problemet er Gardermoen som slipper folk inn. Han har stengt driften for en stund.